pythainlp/thaigov-v2-corpus-22032023 huggingface dataset:
วันจันทร์ที่ 29 มีนาคม 2564
กรุงไทยรักชุมชน เดินหน้าขับเคลื่อน Digital Lifestyle ในงานมะม่วงและของดีเมืองแปดริ้ว
ธ.กรุงไทยชวนเที่ยวงานวันมะม่วงและของดีเมืองแปดริ้วครั้งที่ 50 ร่วมเป็นส่วนหนึ่งของกรุงไทยรักชุมชน ชวนชิมและช้อปมะม่วงน้ำดอกไม้สีทองพันธุ์ดีขึ้นชื่อ พร้อมผลิตผลการเกษตรและสินค้าชุมชนมากมายกว่า 130 ร้านค้า ผ่านโครงการเราชนะ คนละครึ่ง และม33 เรารักกัน
ธนาคารกรุงไทยชวนเที่ยวงานวันมะม่วงและของดีเมืองแปดริ้ว ครั้งที่ 50 ร่วมเป็นส่วนหนึ่งของกรุงไทยรักชุมชน ชวนชิมและช้อปมะม่วงน้ำดอกไม้สีทองพันธุ์ดีขึ้นชื่อ พร้อมผลิตผลการเกษตรและสินค้าชุมชนมากมายกว่า 130 ร้านค้า ผ่านโครงการเราชนะ โครงการคนละครึ่ง และโครงการ ม33 เรารักกัน สะดวกสบายใช้จ่ายด้วยแอปพลิเคชันเป๋าตังหรือ Krungthai NEXT ร่วมทำบุญกับโรงเรียนวัดโสธรวรารามวรวิหาร ผ่าน e-Donation ลดการสัมผัสเงินและความเสี่ยงโควิด-19 สนุกกับกิจกรรม แชะ-แชร์-เช็คอิน ถ่ายรูปติดแฮชแท็ก #กรุงไทยรักแปดริ้ว รับของรางวัลมากมาย 26 มีนาคม – 4 เมษายน 2564 ที่สนามโรงเรียนวัดโสธรวรารามวรวิหาร ตั้งแต่เวลา 9.00 – 21.00 น.
ธนาคารกรุงไทยสนับสนุนการจัดงานวันมะม่วงและของดีเมืองแปดริ้ว ครั้งที่ 50 ภายใต้รูปแบบ “ ชิม ช้อป ใช้ ปลอดโควิด No Limit No Alcohol No Foam” เพื่อส่งเสริมการท่องเที่ยวและประชาสัมพันธ์มะม่วงและผลผลิตทางการเกษตรที่ขึ้นชื่อของเมืองแปดริ้วให้เป็นที่รู้จักอย่างกว้างขวาง โดยนายไมตรี ไตรติลานันท์ ผู้ว่าราชการจังหวัดฉะเชิงเทรา เป็นประธานเปิดงาน พร้อมด้วยนายสุพร โสฬศ ผู้ช่วยกรรมการผู้จัดการใหญ่ ธนาคารกรุงไทย ในวันที่ 26 มีนาคม 2564 ณ บริเวณสนามโรงเรียนวัดโสธรวรารามวรวิหาร
ผู้ที่มาเที่ยวชมงานสามารถเพลิดเพลินกับการใช้จ่ายออนไลน์ นอกจากมะม่วงแปดริ้วที่มีรสชาติอร่อย เป็นเอกลักษณ์ไม่เหมือนใคร สินค้าเด่นของงานแล้ว ยังมีผลผลิตทางการเกษตร ผลิตภัณฑ์แปรรูป และสินค้าชุมชนมากมายให้เลือกซื้อกว่า 130 ร้านค้า ผ่านโครงการเราชนะ โครงการคนละครึ่ง และโครงการ ม33 เรารักกันโดยชำระค่าสินค้าด้วยแอปพลิเคชันเป๋าตัง หรือ Krungthai NEXT ซึ่งนอกจากจะช่วยลดการสัมผัสเงินสดและลดความเสี่ยงการแพร่ระบาดของโควิด-19 แล้ว ประชาชนที่มาเที่ยวงาน รวมทั้งร้านค้าจะได้สัมผัสกับประสบการณ์ช้อปปิ้ง ในแบบ Digital Lifestyle
นอกจากนี้ ธนาคารยังได้จัดตกแต่งจุดถ่ายรูป ให้ประชาชนที่มาเที่ยวงานได้ถ่ายรูปเป็นที่ระลึกและร่วมกิจกรรม แชะ-แชร์-เช็คอิน โดยติดแฮชแท็ก #กรุงไทยรักแปดริ้ว และแชร์ต่อเพื่อเชิญชวนให้ผู้ที่สนใจมาเที่ยวงาน โดยสามารถแลกรับกระเป๋าผ้าลิมิเต็ด และของรางวัลอีกมากมายได้ที่จุดบริการธนาคารกรุงไทย พร้อมร่วมทำบุญเพื่อเป็นสิริมงคลกับโรงเรียนวัดโสธรวรารามวรวิหารผ่านระบบ e-Donation สามารถรับใบอนุโมทนาอิเล็กทรอนิกส์ผ่านทางอีเมล โดยระบบจะจัดส่งข้อมูลไปยังกรมสรรพากรเพื่อประโยชน์ในการลดหย่อนภาษี
ธนาคารกรุงไทยสนับสนุนกิจกรรมและงานประจำปีของฉะเชิงเทรา เพื่อส่งเสริมการสร้างรายได้และอาชีพให้กับชุมชน พัฒนาเศรษฐกิจ คุณภาพชีวิต ทำให้ชุมชนและสังคมมีความเป็นอยู่ที่ดีขึ้น ซึ่ง#กรุงไทยรักแปดริ้ว เป็นอีกหนึ่งแผนงานภายใต้โครงการกรุงไทยรักชุมชน ที่มุ่งสร้างการเติบโตไปกับทุกภาคส่วนของสังคมไทยอย่างยั่งยืน โดยตระหนักถึงความสำคัญในการพัฒนาชุมชนให้เข้มแข็ง พึ่งพาตนเอง ด้วยศักยภาพของคนในชุมชน
วันจันทร์ที่ 29 มีนาคม 2564
โฆษกกระทรวงดิจิทัลฯ ร่วมงาน "สื่อสารงานรัฐ พัฒนางานข่าว สร้างความเข้าใจให้ประชาชน" มุ่งเน้น "แนวทางการบริหารจัดการข้อมูลข่าวสารภาครัฐ 2021"
โฆษกกระทรวงดิจิทัลฯ ร่วมงาน "สื่อสารงานรัฐ พัฒนางานข่าว สร้างความเข้าใจให้ประชาชน" มุ่งเน้น "แนวทางการบริหารจัดการข้อมูลข่าวสารภาครัฐ 2021"
เมื่อวันที่ 29 มีนาคม 2564 นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม และโฆษกกระทรวงดิจิทัลฯ เข้าร่วมกิจกรรม "สื่อสารงานรัฐ พัฒนางานข่าว สร้างความเข้าใจให้ประชาชน" ซึ่งจัดขึ้นโดยกรมประชาสัมพันธ์ โดยมีนายวิษณุ เครืองาม รองนายกรัฐมนตรีเป็นประธาน ภายในงานมีโฆษกกระทรวงต่างๆ และผู้ปฏิบัติหน้าที่ด้านงานประชาสัมพันธ์ภาครัฐเข้าร่วม ณ ห้องเมย์แฟร์ แกรนด์บอลรูม ชั้น 11 โรงแรม เดอะ เบอร์เคลีย์ กรุงเทพมหานคร โอกาสนี้ รัฐมนตรีประจำสำนักนายกรัฐมนตรีได้กล่าวบรรยายสรุป ในหัวข้อ "แนวทางการบริหารจัดการข้อมูลข่าวสารภาครัฐ 2021" โดยย้ำว่าในการประชาสัมพันธ์ภาครัฐแม้จะดูเหมือนง่ายแต่ในความเป็นจริงแล้วเป็นงานที่มีความยากและท้าทาย ที่สำคัญต้องมีการรับฟังเสียงของพี่น้องประชาชนก่อนนำมากำหนดทิศทางในการสื่อสารหรือส่งต่อข้อมูลข่าวสารของรัฐไปสู่ประชาชน ต้องมีการศึกษาวิเคราะห์ความสนใจของกลุ่มเป้าหมาย ก่อนที่จะนำมาผลิตสื่อในการประชาสัมพันธ์ผ่านช่องทางต่างๆ ขณะเดียวกัน การประชาสัมพันธ์ภาครัฐต้องต่อสู้กับข่าวลวง หรือ Fake News ที่เกิดขึ้นได้ง่ายในยุคการสื่อสารดิจิทัล ซึ่งปัจจุบันเป็นสิ่งที่สร้างความเสียหายกับประเทศเป็นอย่างมาก
*****************
วันจันทร์ที่ 29 มีนาคม 2564
ผู้ตรวจฯ ดีอีเอส ร่วมประชุมตรวจราชการแบบบูรณาการฯ เขตตรวจราชการที่ 12 จังหวัดร้อยเอ็ด
ผู้ตรวจฯ ดีอีเอส ร่วมประชุมตรวจราชการแบบบูรณาการฯ เขตตรวจราชการที่ 12 จังหวัดร้อยเอ็ด
เมื่อวันที่ 29 มีนาคม 2564 นางปิยนุช วุฒิสอน ผู้ตรวจราชการกระทรวงดิจิทัลเพื่อเศรษฐกิจและสังคม เข้าร่วมการประชุมการตรวจราชการแบบบูรณาการของผู้ตรวจราชการสำนักนายกรัฐมนตรีประจำปีงบประมาณ พ.ศ.2564 รอบที่ 1 เขตตรวจราชการที่ 12 จังหวัดร้อยเอ็ด (ผ่านสื่ออิเล็กทรอนิกส์) ณ ห้องประชุม MOC ชั้น 6 สำนักงานปลัดกระทรวงดิจิทัลเพื่อเศรษฐกิจและสังคม โดยที่ประชุมพิจารณาประเด็นนโยบายสำคัญของรัฐบาล อาทิ การฟื้นฟูคุณภาพชีวิตของประชาชนหลังโควิด 19 การจัดการแหล่งน้ำภาคเกษตร ได้แก่ โครงการ 1 ตำบล 1 กลุ่มเกษตรทฤษฎีใหม่ โครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ ประยุกต์สู่ โคก หนอง นา โมเดล และโครงการก่อสร้างแหล่งน้ำในไร่นานอกเขตชลประทาน การส่งเสริมและพัฒนาอาชีพของประชาชนในโครงการการจัดที่ดินทำกินให้ชุมชน ( คทช.) และการแก้ไขปัญหามลพิษทางอาการ เป็นต้น
**********************
วันจันทร์ที่ 29 มีนาคม 2564
ขยายเวลา! ยกเว้นภาษีหน้ากากอนามัย ถึง 30 ก.ย. 64
...
เพื่อรองรับสถานการณ์การแพร่ระบาดของโรคโควิด-19 ที่ยังคงมีอยู่ รัฐบาลจึงได้ขยายเวลาการยกเว้นภาษีหน้ากากอนามัยและวัสดุที่ใช้ในการผลิตหน้ากากออกไปจนถึงวันที่ 30 ก.ย. 64 ให้มั่นใจว่าประเทศไทยจะยังคงมีปริมาณหน้ากากเพียงพอสำหรับความต้องการของบุคลากรทางการแพทย์ ผู้ป่วย กลุ่มเสี่ยงต่าง ๆ รวมถึงประชาชนให้สามารถเข้าถึงสินค้าประเภทหน้ากากได้อย่างทั่วถึง
.
การขยายเวลายกเว้นภาษีหน้ากากครั้งนี้ ประกอบด้วย 2 มาตรการ คือ
1.การยกเว้นภาษีสำหรับสินค้าหน้ากากชนิดที่ใช้ในห้องผ่าตัด หน้ากากกรองฝุ่น หมอกควัน หรือสารพิษ หน้ากากกรองเชื้อโรค หน้ากากทางการแพทย์ ฯลฯ
2.การยกเว้นภาษีสำหรับของที่นำเข้ามาเพื่อผลิตเป็นหน้ากากที่ใช้ในห้องผ่าตัด หน้ากากกรองเชื้อโรค หน้ากากทางการแพทย์ หน้ากากกรองฝุ่น หมอกควัน หรือสารพิษ ฯลฯ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 29 มีนาคม 2564
โค้งสุดท้าย! รีบยื่นทบทวนสิทธิ “ม33เรารักกัน” ก่อนปิดรับ 28 มี.ค. นี้
...
แจ้งข่าวบอกกล่าวไปยังผู้ประกันตนตามมาตรา33 ที่ไม่ผ่านการคัดกรองคุณสมบัติโครงการ “ม.33เรารักกัน” และประสงค์จะขอทบทวนสิทธิ ขอให้รีบดำเนินการโดยด่วนภายในวันที่ 28 มี.ค. นี้
.
สำหรับผู้ได้รับ SMS จากธนาคารกรุงไทยว่า ชื่อ-นามสกุลผิด ขอให้กดปุ่มทบทวนสิทธิผ่านเว็บไซต์ www.ม33เรารักกัน .com
.
ส่วนผู้ที่ไม่มีสมาร์ทโฟน หรือลงทะเบียนแล้วพบข้อความว่า ลงทะเบียนไม่สำเร็จเนื่องจากท่านไม่ได้เป็นผู้ประกันตนมาตรา 33 ในระบบประกันสังคม ขอให้นำบัตรประชาชนแบบสมาร์ทการ์ดที่ยังไม่หมดอายุ ไปขอทบทวนสิทธิที่สำนักงานประกันสังคมพื้นที่ทั่วประเทศ ตั้งแต่เวลา 08.30 – 18.30 น. ไม่เว้นวันหยุดราชการ
.
ซึ่งระบบจะประกาศผลการทบทวนสิทธิ ตั้งแต่วันที่ 5 -11 เม.ย. 64 ที่ www.ม33เรารักกัน .com โดยแบ่งช่วงเวลาการกดยืนยันสิทธิออกเป็น 2 ช่วง
.
กดใช้งานและยืนยันตัวตนเพื่อรับสิทธิ ระหว่างวันที่ 5 – 11 เม.ย. 64 จะได้รับวงเงินสะสมในวันที่ 12 เม.ย. 64 จำนวน 4,000 บาท
กดใช้งานและยืนยันตัวตนเพื่อรับสิทธิ ระหว่างวันที่ 12 เม.ย. – 31 พ.ค. 64 จะได้รับวงเงินสะสมในวันที่กดใช้งาน จำนวน 4,000 บาท
.
หากมีข้อสงสัย สามารถสอบถามเพิ่มเติมได้ที่ สายด่วนกระทรวงแรงงาน โทร. 1506 กด 1
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 29 มีนาคม 2564
นายกฯ ประชุม คทช. เน้นย้ำใช้กลไกภาครัฐ ขับเคลื่อนการจัดสรรที่ดินให้เกิดประโยชน์สูงสุด ประชาชนมีที่อยู่อาศัยและทำกิน สนับสนุนการใช้ภาพถ่ายดาวเทียมเพื่อการวางแผนเกษตรและจัดการที่ดิน
นายกฯ ประชุม คทช. เน้นย้ำใช้กลไกภาครัฐ ขับเคลื่อนการจัดสรรที่ดินให้เกิดประโยชน์สูงสุด ประชาชนมีที่อยู่อาศัยและทำกิน สนับสนุนการใช้ภาพถ่ายดาวเทียมเพื่อการวางแผนเกษตรและจัดการที่ดิน
วันที่ 29 มี.ค.64 นางสาวรัชดา ธนาดิเรก รองโฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายที่ดินแห่งชาติ (คทช.) ครั้งที่ 1/2564 ณ ตึกภักดีบดินทร์ ทำเนียบรัฐบาล ร่วมกับพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม และหน่วยงานที่เกี่ยวข้องกับการบริหารจัดการที่ดินและทรัพยากรดินของประเทศ
นายกรัฐมนตรีได้มอบนโยบายต่อที่ประชุมว่า รัฐบาลให้ความสำคัญกับเรื่องการจัดสรรที่ดินทำกินให้กับประชาชน โดยที่ดินที่ได้จัดสรรให้ประชาชนไปแล้วจะต้องมีการพัฒนา กระทรวงที่เกี่ยวข้องต้องไปดูแลเรื่องการบริหารจัดการน้ำ การขุดบ่อน้ำบาดาล สร้างถนนหนทาง เพื่อใช้พื้นที่ให้เกิดประโยชน์ รวมทั้งจะต้องมีการส่งเสริมพัฒนาอาชีพและการตลาด โดยที่ดินที่จัดสรรให้ประชาชนไปนั้น เมื่อระบุว่าให้เป็นพื้นที่ที่ทำการเกษตร ถ้ามีแหล่งน้ำดี ดินดี ก็สามารถทำการเกษตรได้ แต่หากพื้นที่นั้นไม่สามารถทำการเกษตรได้ทั้งหมด เพราะมีปัญหาแหล่งน้ำไม่พอเพียง ก็จะต้องหาแนวทางปลดล็อกที่ดินนั้น เพื่อให้สามารถใช้ทำกิจกรรมให้เกิดประโยชน์สูงสุด ซึ่งรัฐบาลกำลังพิจารณาแนวทางแก้ไขกฎ ระเบียบต่าง ๆ ให้เพื่อให้ประชาชนที่ได้รับจัดสรรที่ดินสามารถลงทุนประกอบอาชีพอื่นในพื้นที่เหล่านี้ได้ หรือให้ประชาชนสามารถมีหุ้นส่วนในการลงทุนที่จะเกิดขึ้นในพื้นที่ โดยประชาชนอาจรวมกลุ่มเป็นวิสาหกิจชุมชนเพื่อให้ได้รับประโยชน์จากพื้นที่นั้น ๆ
นายกรัฐมนตรียังให้ความสำคัญกับเรื่องการแก้ไขปัญหาที่ดินซ้ำซ้อน ปัญหารุกล้ำที่ดิน และเรื่องการตรวจสอบข้อมูลภาพถ่ายดาวเทียม เพื่อใช้ในการบริหารจัดการที่ดินด้วย เนื่องจากข้อมูลภาพถ่ายดาวเทียม จะพบปัญหาผู้ที่ทำการเกษตร เช่น การทำนาที่เพิ่มขึ้นทุกปี โดยบางส่วนก็ไม่มีเอกสารสิทธิ์ที่ดิน ซึ่งทำให้ส่งผลต่อวงเงินการประกันราคาข้าวที่เพิ่มขึ้น จึงขอให้การตรวจสอบข้อมูลภาพถ่ายดาวเทียม ได้มีการลงในรายละเอียดให้มากขึ้นว่าพื้นที่ใดทำการเกษตรชนิดใด โดยอาจใช้โดรนเข้าร่วมดำเนินการ ซึ่งจะได้สอดรับกับแผนการบริหารจัดการน้ำด้วย โดยขอให้หน่วยที่เกี่ยวข้องได้ทำงานร่วมกันอย่างบูรณาการ
วันจันทร์ที่ 29 มีนาคม 2564
เฮ! อันดับไทยดีขึ้น ลดขยะพลาสติกในทะเลสำเร็จ
...
ข่าวดี! อันดับของประเทศไทยในด้านการจัดการขยะพลาสติกในทะเลขยับลง แปลว่าดีขึ้น โดยเลื่อนลงมาอยู่อันดับที่ 10 จากเดิมปีที่แล้วอยู่ในอันดับที่ 6 ปีนี้ เนื่องจากเราสามารถลดปริมาณการใช้ถุงพลาสติกได้มากกว่า 25,284 ล้านใบ หรือคิดเป็นน้ำหนัก 228,820 ตัน ดังนั้น จำนวนขยะพลาสติดในทะเลจึงลดลงตามไปด้วย
.
รัฐบาลมีนโยบายแก้ไขปัญหานี้อย่างจริงจัง เช่น การจัดทำ Roadmap การจัดการขยะพลาสติก ปี 2561-2573
.
ตั้งเป้าเลิกใช้พลาสติกหุ้มฝาขวดน้ำดื่ม พลาสติกผสมสารอ็อกโซ่ และไมโครบีดส์ ภายในปี 2562
.
เลิกใช้ถุงพลาสติกแบบหูหิ้ว ที่มีความหนาน้อยกว่า 36 ไมครอน กล่องโฟม หลอด แก้วพลาสติกแบบใช้ครั้งเดียว ภายในปี 2565
.
และนำพลาสติกกลับมาใช้ใหม่ 100% ภายในปี 2570
.
จากนี้ไปจะเดินหน้าแก้ไขปัญหาขยะพลาสติกทะเลต่อเนื่อง ตามแผนแม่บทการบริหารจัดการขยะมูลฝอยของประเทศ ซึ่งสอดคล้องกับแนวทางเศรษฐกิจ BCG
.
นอกจากนี้ ยังนำข้อเสนอแนะของผู้ตรวจการแผ่นดินมาดำเนินการด้วย เช่น นำระบบมัดจำค่าขวดพลาสติกมาใช้ ออกกฎหมายให้ผู้ผลิตรับผิดชอบในการรีไซเคิลบรรจุภัณฑ์ที่ตนผลิต ให้มีเรือเก็บขยะที่เพียงพอทั้งในแม่น้ำ ลำคลอง และทะเล สนับสนุนให้ประชาชนคัดแยกขยะ ฯลฯ
.
หากทุกฝ่ายร่วมมือกันก็จะทำให้ปริมาณขยะในทะเลและที่อื่น ๆ ลดน้อยลง และช่วยให้เป้าหมายที่ประเทศไทยจะหลุดพ้นจากอันดับ 1 ใน 10 ของประเทศที่มีปริมาณขยะพลาสติกทะเลมากที่สุดในโลกสำเร็จได้โดยเร็ว
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 29 มีนาคม 2564
รองปลัดกระทรวงคมนาคม ลงพื้นที่ตรวจเยี่ยมความพร้อมการจัดระเบียบพื้นที่ภายในสถานีขนส่งผู้โดยสารกรุงเทพ (จตุจักร) รองรับการเดินทางช่วงเทศกาลสงกรานต์ปี 2564
นายสรพงศ์ ไพฑูรย์พงษ์ รองปลัดกระทรวงคมนาคม ลงพื้นที่ตรวจเยี่ยมความพร้อมการจัดระเบียบพื้นที่ภายในสถานีขนส่งผู้โดยสารกรุงเทพ (จตุจักร) รองรับการเดินทางช่วงเทศกาลสงกรานต์ปี 2564
โดยมี นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) พร้อมด้วย นางวราภรณ์ ชัยฤกษ์ รองกรรมการผู้จัดการใหญ่ฝ่ายบริหารการเดินรถ นำลงพื้นที่บริเวณชานชาลาขาเข้า สถานีขนส่งผู้โดยสารกรุงเทพ (จตุจักร) ในวันที่ 29 มีนาคม 2564
นายสรพงศ์ ไพฑูรย์พงษ์ กล่าวว่า การจัดระเบียบพื้นที่ชานชาลาขาเข้า-ขาออกของสถานีขนส่งผู้โดยสารกรุงเทพ (จตุจักร) ครั้งนี้ จะช่วยสร้างความปลอดภัยในชีวิตและทรัพย์สินให้กับประชาชน สอดคล้องกับนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม ที่ให้หน่วยงานในสังกัดเตรียมความพร้อมอำนวยความสะดวกช่วงเทศกาลสงกรานต์ปี 2564 ทั้งนี้ได้เน้นย้ำให้ บขส. ประสานงานร่วมกับเจ้าหน้าที่ที่เกี่ยวข้องทั้งตำรวจ และ ผู้ตรวจการของ บขส. ออกตรวจตราในพื้นที่ เพื่อป้องกันไม่ให้กลุ่มมิจฉาชีพเข้ามาหาประโยชน์กับผู้โดยสาร รวมทั้งแก้ปัญหารถแท็กซี่และจักรยานยนต์รับจ้างผิดกฎหมายเข้ามาหลอกลวงเรียกเก็บค่าโดยสารที่มีราคาสูงกว่ากฎหมายกำหนดด้วย
นายสัญลักข์ ปัญวัฒนลิขิต กล่าวว่า เพื่อเตรียมความพร้อมในการอำนวยความสะดวกประชาชนในช่วงเทศกาลสงกรานต์ และควบคุมการแพร่ระบาดของโรคติดเชื้อไวรัส COVID-19 บขส. ได้กำหนดมาตรการป้องกันการแพร่ระบาดในพื้นที่สถานีขนส่งผู้โดยสารกรุงเทพ (จตุจักร) ดังนี้
1. ผู้โดยสารที่จะเข้าพื้นที่อาคารสถานีขนส่งผู้โดยสารกรุงเทพ (จตุจักร) จากพื้นที่ขาเข้า ต้องผ่านจุดคัดกรองบริเวณชานชาลา 3 เพื่อตรวจวัดอุณหภูมิก่อนเข้าพื้นที่ทุกครั้ง
2. รถโดยสาร รถยนต์ส่วนบุคคล และรถจักรยานยนต์ มีการจัดระเบียบการจราจรสำหรับรถทุกชนิดที่เข้าใช้พื้นที่บริเวณฝั่งขาเข้า ให้เดินรถทางเดียวตามผังจราจรและจอดส่งผู้โดยสารบริเวณช่องชานชาลาที่กำหนดเท่านั้น
3. กำหนดให้รถโดยสาร (รถร่วม) เมื่อจอดส่งผู้โดยสารแล้วให้นำรถออกจากพื้นที่ทันที
4. รถโดยสารขนาดเล็ก (รถตู้) ให้จอดส่งผู้โดยสารบริเวณช่องจอดชานชาลา 1 และ 2 หากประสงค์จะจอดสำรองวินให้ใช้พื้นที่ระหว่างชานชาลา 2 และ 3 เท่านั้น
5. ห้ามรถยนต์ส่วนบุคคลของบุคคลภายนอกเข้าในพื้นที่ชานชาลาขาเข้าโดยเด็ดขาด ทั้งนี้หากฝ่าฝืนและไม่ปฏิบัติตามมาตรการดังกล่าวจะมีโทษปรับตามระเบียบของ บขส. ต่อไป
นายสัญลักข์ ปัญวัฒนลิขิต กล่าวเพิ่มเติมว่า การจัดระเบียบพื้นที่การจราจรภายในสถานีขนส่งผู้โดยสารกรุงเทพ (จตุจักร) ให้เป็น Safety Zone นอกจากจะช่วยให้เกิดความเป็นระเบียบเรียบร้อยในการเข้าใช้พื้นที่แล้ว ยังสามารถช่วยป้องกันปัญหากลุ่มมิจฉาชีพที่เข้ามาก่อกวน และหลอกลวงผู้โดยสารภายในสถานีขนส่ง
นอกจากนี้ บขส. ได้รับมอบผลิตภัณฑ์ฆ่าเชื้อโรค นาโนไนน์ ซิลเวอร์ นาโน จาก บริษัท นาว่าเทค (ประเทศไทย) จำกัด เพื่อใช้ฉีดพ่นฆ่าเชื้อโรคบนรถโดยสารและภายในสถานีขนส่งผู้โดยสาร ซึ่งผลิตภัณฑ์ดังกล่าวผ่านการทดสอบว่ามีประสิทธิภาพในการฆ่าเชื้อไวรัสไข้หวัดใหญ่ชนิด A (H1N1) และเชื้อไวรัส COVID-19 สามารถออกฤทธิ์ได้นานถึง 14 วันต่อการฉีดพ่น 1 ครั้ง
วันจันทร์ที่ 29 มีนาคม 2564
รมว.พม. ลงพื้นที่ จ.เชียงราย พบปะเครือข่ายพัฒนาสังคม พร้อมชู ตำบลสันกลาง เป็นต้นแบบการใช้ "สมุดพกครอบครัว" แก้ปัญหาความยากจนให้ครอบครัวกลุ่มเปราะบาง
รมว.พม. ลงพื้นที่ จ.เชียงราย พบปะเครือข่ายพัฒนาสังคม พร้อมชู ตำบลสันกลาง เป็นต้นแบบการใช้ "สมุดพกครอบครัว" แก้ปัญหาความยากจนให้ครอบครัวกลุ่มเปราะบาง
วันที่ 26 มี.ค. 64เวลา 13.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ลงพื้นที่ ณ วัดหัวฝาย อำเภอพาน จังหวัดเชียงราย เพื่อพบปะภาคีเครือข่ายการพัฒนาสังคม และร่วมกิจกรรมทางสังคมในพื้นที่ตำบลต้นแบบการจัดสวัสดิการสังคม (ตำบลสันกลาง) พร้อมทั้งมอบความช่วยเหลือต่างๆ ให้กลุ่มเปราะบางที่ประสบปัญหาความเดือดร้อนทางสังคม ได้แก่ รถเข็นคนพิการ เครื่องอุปโภคบริโภคที่จำเป็น และเงินสงเคราะห์
นายจุติ กล่าวว่า วัดหัวฝาย ตำบลสันกลาง อำเภอพาน ถือเป็นศูนย์กลางด้านการพัฒนาสังคมของจังหวัดเชียงรายและภาคเหนือ นำโดยท่านพระครูปิยวรรณพิพัฒน์ เจ้าอาวาสวัดหัวฝ่าย เป็นพระนักพัฒนาที่เสียสละ ทุ่มเทการทำงานเพื่อพัฒนาคุณภาพชีวิตของคนในชุมชนทุกระดับ ซึ่งสอดคล้องและสนับสนุนภารกิจของกระทรวง พม. ในการช่วยเหลือและพัฒนากลุ่มเปราะบางโดยสะท้อนเป็นผลงานรูปธรรม อาทิ โรงเรียนผู้สูงอายุตำบลสันกลาง ที่มีการส่งเสริมให้เกิดเครือข่ายโรงเรียนทั้งในพื้นที่จังหวัดเชียงรายและภาคเหนือ โดยเปิดดำเนินการอย่างเป็นทางการตั้งแต่วันที่ 4 ธ.ค. 2554 เป็นต้นมา และในปีงบประมาณ 2561 ได้รับการสนับสนุนจาก อบต.สันกลาง และศูนย์การศึกษานอกระบบและการศึกษาตามอัธยาศัย อำเภอพาน อีกทั้งยังมี ศูนย์ช่วยเหลือสังคมไม่ทอดทิ้งใครไว้ข้างหลัง เป็นศูนย์ประสานงานเพื่อให้การสงเคราะห์ช่วยเหลือบุคคลและครอบครัวในภาวะยากลำบาก และการดำเนินกิจการด้านต่างๆ อาทิ ด้านเด็กและเยาวชนท้องถิ่น เพื่อสร้างจิตสำนึกที่ดี ด้านอาสาสมัคร อพม. และแกนนำชุมชน เพื่อสร้างจิตอาสาพัฒนา เป็นต้น
นายจุติ กล่าวเพิ่มเติมว่า นอกจากนี้ การลงพื้นที่ครั้งนี้ พบว่า ชุมชนเริ่มมีการใช้ "สมุดพกครอบครัว" ซึ่งเป็นนวัตกรรมขจัดความยากจนของหลายประเทศสำหรับครอบครัวกลุ่มเปราะบาง ที่มีสมาชิกอยู่ในภาวะพึ่งพิง นับเป็นชุมชนตัวอย่าง ซึ่งวันนี้อาจจะยังไม่เห็นผล เพราะเพิ่งเริ่มทำ แต่ในอนาคตย่อมเห็นผลแน่นอน ทั้งนี้ สมุดพกครอบครัวจะทำเป็นเล่มเก็บไว้แต่ละบ้าน เพื่อสมาชิกจะได้รู้ว่าต้องทำหน้าที่อะไร โดยเจ้าหน้าที่กระทรวง พม. พร้อมด้วยหน่วยงานที่เกี่ยวข้อง จะมีการลงพื้นที่เพื่อประเมินครอบครัวว่าเข้าถึงปัจจัย 4 สิทธิและสวัสดิการภาครัฐ การลดละเลิกอบายมุข ตลอดจนการมีอาชีพ อย่างไรก็ตาม เชื่อว่าหากครัวเรือนยากจนได้เข้าถึงมาตรการรอบด้านแล้ว ย่อมจะมีความเป็นอยู่ที่ดีขึ้น ซึ่งในเบื้องต้น มาตรการดังกล่าวได้เริ่มดำเนินการในหลายจังหวัดเรียบร้อยแล้ว
วันจันทร์ที่ 29 มีนาคม 2564
นฤมล นั่งหัวโต๊ะ กำหนดแผนพัฒนาแรงงานรับ S-curve
นฤมล เดินหน้าขับเคลื่อนการพัฒนาแรงงาน รับ 12 อุตสาหกรรมเป้าหมาย นำทีมกำหนดแผนขับเคลื่อนพัฒนาแรงงาน ดึงพันธมิตรร่วมทำงานกว่า 30 หน่วย
วันที่ 29 มีนาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เป็นประธานการประชุม คณะอนุกรรมการพัฒนาแรงงานและประสานงานการฝึกอาชีพในอุตสาหกรรมเป้าหมาย S-curve ครั้งที่ 1/2564 โดยมีหม่อมหลวงปุณฑริก สมิติ ที่ปรึกษารัฐมนตรีช่วยว่าการกระทรวงแรงงาน เข้าร่วมประชุม และอธิบดีกรมพัฒนาฝีมือแรงงาน ทำหน้าที่เลขานุการ ณ ห้องประชุมปกรณ์ อังศุสิงห์ ชั้น 10 กรมพัฒนาฝีมือแรงงาน
ศาสตราจารย์ นฤมล กล่าวว่า การประชุมในวันนี้ ต้องการรับฟังข้อเสนอแนะ เพื่อร่วมกันขับเคลื่อนการพัฒนาแรงงานป้อน 12 อุตสาหกรรมเป้าหมาย โดยคณะกรรมการชุดนี้ จะทำหน้าที่ศึกษาและวิเคราะห์ข้อมูลเพื่อพัฒนาทักษะฝีมือให้แก่กำลังแรงงาน กำหนดแผนปฏิบัติการ รวมถึงเชิญชวนบุคคลหรือคณะบุคคล ที่มีความเชี่ยวชาญแต่ละด้าน เข้าร่วมจัดทำแผนพัฒนาทักษะฝีมือแรงงานในอุตสาหกรรมเป้าหมาย การประชุมในวันนี้นับเป็นกลไกที่สำคัญที่จะทำให้การดำเนินการของคณะอนุกรรมการในระยะต่อไป มีความชัดเจนและมีประสิทธิผล
คณะอนุกรรมการที่เข้าร่วมประชุมในวันนี้ มีตัวแทนจากหลายหน่วยงาน เช่น ผู้แทนกระทรวงกลาโหม ผู้แทนกระทรวงการอุดมศึกษา วิทยาศาสตร์ วิจัยและนวัตกรรม ผู้แทนสำนักงานสภาพัฒนาการเศรษฐกิจและสังคมแห่งชาติ ผู้แทนสถาบันคุณวุฒิวิชาชีพ (องค์การมหาชน) ผู้แทนธนาคารแห่งประเทศไทย ผู้แทนสำนักงานคณะกรรมการนโยบายเขตพัฒนาพิเศษภาคตะวันออก ผู้แทนกระทรวงดิจิทัลเพื่อเศรษฐกิจและสังคม ผู้แทนกระทรวงอุตสาหกรรม ผู้แทนสำนักงานคณะกรรมการการอาชีวศึกษา ผู้แทนสำนักงานคณะกรรมการส่งเสริมการลงทุน และผู้แทนสำนักงานเลขาธิการสภาการศึกษา ซึ่งการพัฒนาบุคลากรและกำลังแรงงาน เพื่อป้อนอุตสาหกรรม S-curve นั้น มีหลายหน่วยงานที่มีการจัดทำแผนและดำเนินการอยู่แล้ว การดำเนินงานดังกล่าว จึงควรบูรณาการทำงานร่วมกัน เพื่อให้การพัฒนามีประสิทธิภาพ และตอบโจทก์ภาคอุตสาหกรรมได้
ที่ประชุมได้กำหนดให้แต่ละหน่วยงานที่มีข้อมูลและแผนพัฒนากำลังแรงงานรองรับอุตสาหกรรมเป้าหมาย จัดส่งข้อมูลเพื่อให้กรมพัฒนาฝีมือแรงงานรวบรวมและจัดทำร่างแผนพัฒนากำลังแรงงานรองรับอุตสาหกรรม S-curve ภายในต้นสัปดาห์หน้า พร้อมนัดประชุมคณะอนุกรรมการอีกครั้งในวันศุกร์ที่ 9 เมษายน 2564 ซึ่งจะได้เห็นแผนพัฒนาที่ชัดเจนมากยิ่งขึ้น
“การเตรียมแรงงานให้มีความพร้อมในอุตสาหกรรม S-curve จะช่วยให้แรงงานมีทักษะ ความรู้ ความสามารถ เป็นที่ต้องการของตลาดแรงงานได้ ช่วยสร้างอาชีพการส่งเสริมการจ้างงาน และมีรายได้ที่มั่นคงต่อไป ข้อเสนอแนะจากที่ประชุม จะได้นำไปกำหนดแผนการดำเนินงานเพื่อพัฒนากำลังแรงงานต่อไป” รมช. แรงงาน กล่าวในท้ายสุด
วันจันทร์ที่ 29 มีนาคม 2564
สาธิต ชื่นชม รพ.จิตเวชสระแก้วราชนครินทร์  ปรับระบบบริการ วิถีใหม่ ป้องกันโควิด 19
รัฐมนตรีช่วยว่าการกระทรวงสาธารณสุข ชื่นชมการดำเนินงานโรงพยาบาลจิตเวชสระแก้วราชนครินทร์ ดูแลรักษาผู้ป่วยจิตเวชแบบวิถีใหม่ ปลอดภัยจากโรคโควิด 19 ให้บริการรับยาที่ร้านขายยาใกล้บ้าน ปรึกษาหมอผ่านแอพพลิเคชัน เพิ่มความสะดวกในการเข้าถึงบริการ ได้รับการรักษา
รัฐมนตรีช่วยว่าการกระทรวงสาธารณสุข ชื่นชมการดำเนินงานโรงพยาบาลจิตเวชสระแก้วราชนครินทร์ ดูแลรักษาผู้ป่วยจิตเวชแบบวิถีใหม่ ปลอดภัยจากโรคโควิด 19 ให้บริการรับยาที่ร้านขายยาใกล้บ้าน ปรึกษาหมอผ่านแอพพลิเคชัน เพิ่มความสะดวกในการเข้าถึงบริการ ได้รับการรักษาต่อเนื่อง
วันนี้ (29 มีนาคม 2564) ที่โรงพยาบาลจิตเวชสระแก้วราชนครินทร์ อ.วัฒนานคร จ.สระแก้ว ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ลงพื้นที่ติดตามการให้บริการดูแลรักษาผู้ป่วยจิตเวชวิถีใหม่ ป้องกันการแพร่และรับเชื้อโควิด 19 และกล่าวว่า กระทรวงสาธารณสุข เน้นการสร้างระบบสนับสนุนสุขภาพจิตในระดับพื้นที่ เพื่อให้ประชาชนได้เข้าถึงบริการ ทั้งการส่งเสริม ป้องกัน ฟื้นฟู รวมทั้งจัดระบบการดูแล บำบัดรักษาอย่างครบวงจร อย่างครอบคลุมในทุกเขตสุขภาพ โดยเฉพาะในสถานการณ์ที่มีการแพร่ระบาดโรคโควิด 19ผู้ป่วยกลุ่มนี้ถือเป็นกลุ่มเปราะบางมีความเสี่ยงที่อาจจะติดเชื้อได้ ที่ผ่านมาได้มีการปรับการบริการในรูปแบบวิถีใหม่ เพื่อให้ผู้เข้ารับบริการ และเจ้าหน้าที่ ปลอดภัยจากโรคโควิด 19 โดยจัดจุดคัดกรองซักประวัติ วัดอุณหภูมิร่างกายก่อนเข้ารับบริการ เว้นระยะห่าง สวมหน้ากากผ้า/หน้ากากอนามัย และเน้นย้ำให้หมั่นล้างมือ ซึ่งในทุกขั้นตอนที่เข้ารับบริการ จะจำกัดจำนวนผู้ป่วยและญาติ รวมถึงปรับรูปแบบการรักษาสำหรับผู้ป่วยจิตเวชที่สามารถควบคุมได้ โดยใช้เทคโนโลยีปรึกษาทางไกลผ่านแอพพลิเคชัน และสามารถรับยาที่ร้านขายยาใกล้บ้านได้ โดยไม่ต้องเดินทางมาที่โรงพยาบาล เพิ่มความสะดวกให้ประชาชนในพื้นที่เข้าถึงบริการและให้รับการรักษาต่อเนื่อง
ดร.สาธิต กล่าวต่อว่า นอกจากนี้ โรงพยาบาลจิตเวชสระแก้วราชนครินทร์ ได้ปรับการดูแลผู้ป่วยจิตเวชแบบชั่วคราวระยะสั้น (Respite care) โดยการฟื้นฟูผู้ป่วยจิตเวชร่วมกันระหว่างครอบครัว โรงพยาบาลและชุมชนให้ผู้ป่วยที่ขาดยาอาการกำเริบรุนแรงและไม่สามารถอยู่ร่วมกับชุมชน ให้สามารถกลับสู่สังคมได้ โดยให้ผู้ป่วยพักฟื้นที่บ้านสลับกับการเข้ารับการฟื้นฟูในโรงพยาบาล เพื่อให้สามารถช่วยเหลือตนเองในด้านต่าง ๆ ด้วยกิจกรรม อาทิ การทำความสะอาดร่างกาย การรับประทานอาหาร การฝึกอาชีพ เป็นต้น ภายหลังจากเริ่มโครงการเมื่อเดือนตุลาคม 2563 มีผู้ป่วยที่เข้าร่วมโครงการ 46 ราย พบว่า ผู้ป่วยไม่มีอาการกำเริบรุนแรง รู้สึกมีคุณค่าในตัวเองมากขึ้น และอยู่ร่วมกับครอบครัวและชุมชนได้ ลดความวิตกกังวล ของครอบครัวและญาติ รู้สึกปลอดภัย มีความสุขและคุณภาพชีวิตดีขึ้น ชุมชน ปลอดภัย ดำรงชีวิตได้ตามปกติ
สำหรับโรงพยาบาลจิตเวชสระแก้วราชนครินทร์ สังกัดกรมสุขภาพจิต กระทรวงสาธารณสุข รองรับการดูแลรักษาและฟื้นฟูผู้ป่วยจิตเวชที่มีอาการยุ่งยากซับซ้อนในเขตสุขภาพที่ 6 พัฒนาเครือข่ายบริการสุขภาพจิตและจิตเวช อาทิ โรคจิต โรคซึมเศร้า โรคสมาธิสั้น โรคออทิสติก ผู้มีความคิดหรือพยายามฆ่าตัวตาย ผู้ประสบเหตุสะเทือนขวัญ เป็นต้น รวมทั้งการนำเทคโนโลยีและการรักษาจิตเวชทางเลือกเพื่อวิจัยและพัฒนาการรักษาควบคู่ไปกับแผนปัจจุบัน ได้แก่ การรักษาด้วยคลื่นแม่เหล็กไฟฟ้า(TMS) ในผู้ป่วยซึมเศร้า อาชาบำบัดในเด็ก กัญชาทางการแพทย์ อาชีวะบำบัดและกิจกรรมบำบัด เป็นต้น
*********************** 29 มีนาคม 2564
วันจันทร์ที่ 29 มีนาคม 2564
กรมการขนส่งทางราง ลงพื้นที่ติดตามรถไฟทางคู่สายใต้ และปัญหาความเดือดร้อนของประชาชน พร้อมดูงานโรงผลิตชิ้นส่วนระบบราง
นายกิตติพันธ์ ปานจันทร์ อธิบดีกรมการขนส่งทางราง พร้อมด้วยเจ้าหน้าที่ กรมการขนส่งทางราง (ขร.) เดินทางด้วยรถไฟขบวนรถด่วนพิเศษดีเซลรางที่ 43 (กรุงเทพ - สุราษฎร์ธานี) เพื่อติดตามความคืบหน้างานก่อสร้างโครงการก่อสร้างรถไฟทางคู่ช่วงนครปฐม - ชุมพร
และร่วมแก้ไขปัญหาความเดือดร้อนของประชาชนจากการก่อสร้างสะพานทางข้ามทางรถไฟและจุดตัดรถไฟทางคู่ในพื้นที่จังหวัดประจวบคีรีขันธ์ เมื่อวันที่ 28 มีนาคม 2564 โดยมี ดร.อรรถพล เก่าประเสริฐ วิศวกรอำนวยการศูนย์โครงการก่อสร้าง ฝ่ายโครงการพิเศษและก่อสร้างพร้อมเจ้าหน้าที่ รฟท. และผู้รับจ้างงานก่อสร้างรถไฟทางคู่ให้การต้อนรับและร่วมหารือ
สำหรับโครงการก่อสร้างรถไฟทางคู่ช่วง (นครปฐม-ชุมพร) นี้ได้แบ่งการก่อสร้างออกเป็น 3 ช่วง ได้แก่ 1.ช่วงนครปฐม - หัวหิน (สัญญาที่ 1 ระยะทาง 93 กม. มีความคืบหน้าแล้ว 83.915%) (สัญญาที่ 2 ระยะทาง 76 กม. มีความคืบหน้าแล้ว 83.135%) 2.ช่วงหัวหิน - ประจวบคีรีขันธ์ (สัญญาที่ 3 ระยะทาง 84 กม. มีความคืบหน้าแล้ว 83.695%) และ 3.ช่วงประจวบคีรีขันธ์ - ชุมพร (สัญญาที่ 4 ระยะทาง 88 กม. มีความคืบหน้าแล้ว 76.193%) (สัญญาที่ 5 ระยะทาง 79 กม. มีความคืบหน้าแล้ว 68.256%) ซึ่งโครงการดังกล่าวมีกำหนดการแล้วเสร็จในปี 2565 และจากกรณีปัญหาความเดือดร้อนของประชาชนจากการก่อสร้างสะพานทางข้ามทางรถไฟและจุดตัดรถไฟทางคู่ในพื้นที่จังหวัดประจวบคีรีขันธ์ทำให้ประชาชนไม่ได้รับความสะดวกในการสัญจร ซึ่ง การรถไฟแห่งประเทศได้ดำเนินการแก้ไขปัญหาและป้องกันปัญหาการน้ำท่วมจากทางลอดใต้ทางรถไฟ จึงเปลี่ยนเป็นสะพานกลับรถขนาดเล็ก ในเขตทางรถไฟเพื่อให้เกิดความสะดวกกับประชาชนในพื้นที่
จากนั้นได้เดินทางเข้าเยี่ยมชมการประกอบโบกี้บรรทุกตู้คอนเทนเนอร์ (บทต.) ต้นแบบ ที่บริษัท เวสท์โคสท์ เอ็นจิเนียริ่ง จำกัด อำเภอบางสะพาน จังหวัดประจวบคีรีขันธ์ เพื่อกำหนดแนวทางในการศึกษา วิจัยและพัฒนาต่อยอดและผลักดันให้เกิดอุตสาหกรรมระบบรางภายในประเทศ และการใช้ local content อย่างยั่งยืนต่อไป
วันจันทร์ที่ 29 มีนาคม 2564
รมต.นร. นายอนุชาฯ ย้ำการสื่อสารภาครัฐต้องวิเคราะห์กลุ่มเป้าหมาย รับฟังเสียงประชาชน สร้างความเข้าใจทุกมิติ
รมต.นร. นายอนุชาฯ ย้ำการสื่อสารภาครัฐต้องวิเคราะห์กลุ่มเป้าหมาย รับฟังเสียงประชาชน สร้างความเข้าใจทุกมิติ
วันนี้ (29 มีนาคม 2564) เวลา 10.00 น. ณ ห้องเมย์แฟร์ แกรนด์บอลรูม ชั้น 11 โรงแรม เดอะ เบอร์เคลีย์ กรุงเทพมหานคร นายอนุชา นาคาศัย รัฐมนตรีประจำสำนักนายกรัฐมนตรี ร่วมกิจกรรม "สื่อสารงานรัฐ พัฒนางานข่าว สร้างความเข้าใจให้ประชาชน" ซึ่งจัดขึ้นโดยกรมประชาสัมพันธ์ ในฐานะ ฝ่ายเลขานุการคณะกรรมการประชาสัมพันธ์แห่งชาติ โดยมีนายวิษณุ เครืองาม รองนายกรัฐมนตรีเป็นประธาน มีโฆษกกระทรวง และผู้ปฏิบัติหน้าที่ด้านงานประชาสัมพันธ์ภาครัฐเข้าร่วม
โอกาสนี้ รัฐมนตรีประจำสำนักนายกรัฐมนตรีได้กล่าวบรรยายสรุป ในหัวข้อ "แนวทางการบริหารจัดการข้อมูลข่าวสารภาครัฐ 2021" โดยย้ำว่าในการประชาสัมพันธ์ภาครัฐแม้จะดูเหมือนง่ายแต่ในความเป็นจริงแล้วเป็นงานที่มีความยากและท้าทาย ที่สำคัญต้องมีการรับฟังเสียงของพี่น้องประชาชนก่อนนำมากำหนดทิศทางในการสื่อสารหรือส่งต่อข้อมูลข่าวสารของของรัฐไปสู่ประชาชน ต้องมีการศึกษาวิเคราะห์ความสนใจของกลุ่มเป้าหมาย ก่อนที่จะนำมาผลิตสื่อในการประชาสัมพันธ์ผ่านช่องทางต่างๆ ขณะเดียวกัน การประชาสัมพันธ์ภาครัฐต้องต่อสู้กับเขาลวง หรือ Fake News ที่เกิดขึ้นได้ง่ายในยุคการสื่อสารดิจิทัล ซึ่งปัจจุบันเป็นสิ่งที่สร้างความเสียหายกับประเทศเป็นอย่างมาก
รัฐมนตรีประจำสำนักนายกรัฐมนตรี กล่าวเพิ่มเติมว่า การประชาสัมพันธ์ภาครัฐต้องคำนึงถึงการขยายผลประเด็นต่างๆ สู่การสร้างการรับรู้และความเข้าใจของประชาชน เพื่อให้เกิดการต่อยอดไปสู่การพัฒนาคุณภาพชีวิต เช่น ภาคการเกษตรที่เน้นโครงการโคกหนองนาโมเดล โดยอาจต้องขยายผลต่อยอดสู่การนำผลผลิตทางการเกษตรออกสู่ตลาด สร้างความเข้มแข็งให้เกษตรกรสามารถอยู่รอดและมีกำลังซื้อ ซึ่งต้องอาศัยการประชาสัมพันธ์ภาครัฐในการสื่อสารเพื่อให้เกิดการขับเคลื่อนประเทศ ทั้งนี้ เพราะการประชาสัมพันธ์มีส่วนในการเปลี่ยนมิติ วิธีคิด และทัศนคติในการชี้นำสังคมได้
..................
วันจันทร์ที่ 29 มีนาคม 2564
เทกระจาด!!! ธอส. ประมูลบ้านมือสองออนไลน์  5 ชม. ขายได้ เกินครึ่งพันล้านบาท
ธนาคารอาคารสงเคราะห์ เผยผลการจัดงาน “ประมูลขายบ้านมือสอง ลดยิ่งใหญ่ ประจำปี 2564” จำหน่ายทรัพย์ได้ทั้งสิ้น 588 รายการ มูลค่ารวม 600 ล้านบาท โดยทรัพย์ที่ขายได้ราคาสูงสุด คือ อาคารพาณิชย์ 3 ชั้น อ.เมือง จ.ชลบุรี จำหน่ายได้ในราคา 6,685,000 บาท
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในวันนี้ (27 มีนาคม 2564) ธนาคารได้จัดงาน “ประมูลขายบ้านมือสอง ลดยิ่งใหญ่ ประจำปี 2564” หรือ งานประมูลขายบ้านมือสอง ครั้งที่ 1/2564 (ทรัพย์ NPA) เพื่อเพิ่มโอกาสให้ประชาชนได้เลือกซื้อที่อยู่อาศัยเป็นของตนเองในระดับราคาที่คุ้มค่าและเหมาะสม ตามพันธกิจ “ทำให้คนไทยมีบ้าน” ด้วยการนำทรัพย์ NPA ของธนาคารออกประมูลแบบออนไลน์ผ่าน Application : G H Bank Smart NPA ตั้งแต่ เวลา 9.30-15.00 น. นั้น ผลปรากฏว่า ธนาคารสามารถจำหน่ายทรัพย์ได้ทั้งสิ้น 588 รายการ คิดเป็นมูลค่า 599.25 ล้านบาท แบ่งเป็น ทรัพย์ในพื้นที่กรุงเทพฯ และปริมณฑล จำนวน 97 รายการ มูลค่า 94.81 ล้านบาท และทรัพย์ในส่วนภูมิภาคจำนวน 491 รายการ มูลค่า 504.44 ล้านบาท โดยรายการทรัพย์ที่มีราคาจำหน่ายต่ำสุดในครั้งนี้ คือ ห้องชุด ขนาด 26.25 ตารางเมตร โครงการปลาทอง จ.ปทุมธานี จำหน่ายได้ในราคาเพียง 45,000 บาทเท่านั้น ส่วนทรัพย์ที่มีผู้สนใจประมูลมากที่สุด คือ ที่ดินเปล่า ขนาดเนื้อที่ 100 ตารางวา อ.ปราณบุรี จ.ประจวบคีรีขันธ์ ราคาประมูลเริ่มต้นอยู่ที่ 70,000 บาท สามารถปิดประมูลได้ในราคา 230,000 บาท โดยมีเข้าร่วมประมูลถึง 9 ราย และบ้านเดี่ยว ขนาดเนื้อที่ 100 ตารางวา โครงการอัครแลนด์ อ.พนมทวน จ.กาญจนบุรี ราคาประมูลเริ่มต้นอยู่ที่ 900,000 บาท สามารถปิดประมูลได้ ในราคา 1,020,000 บาท โดยมีผู้เข้าร่วมประมูลถึง 7 ราย ขณะที่ทรัพย์ที่มีราคาจำหน่ายสูงที่สุด คือ อาคารพาณิชย์ 3 ชั้น อ.เมือง จ.ชลบุรี จำหน่ายได้ในราคา 6,685,000 บาท สะท้อน ให้เห็นถึงความน่าสนใจของทรัพย์ NPA ของ ธอส.ที่ยังคงเป็นที่ต้องการของประชาชน
ขณะเดียวกันธนาคารยังช่วยแบ่งเบาภาระให้กับลูกค้า โดยให้สิทธิ์เลือกใช้มาตรการพิเศษ อาทิ ผ่อนดาวน์ดอกเบี้ย 0% นานสูงสุด 24 เดือน หรือ เทดาวน์และยื่นกู้เลย ก็ได้สิทธิ์เลือกใช้สินเชื่ออัตราดอกเบี้ย 0% (ภายใต้เงื่อนไขของมาตรการพิเศษที่ธนาคารกำหนด) พิเศษ!!! หากโอนภายในวันที่ 31 พฤษภาคม 2564 ลดเพิ่มอีก 10% จากราคาที่ประมูลซื้อได้ สำหรับผู้ที่พลาดการประมูลในครั้งนี้ สามารถเข้าร่วมการประมูลทรัพย์ทั่วประเทศ แบบออนไลน์ผ่าน Application : G H Bank Smart NPA เป็นประจำทุกเดือน ซึ่งครั้งต่อไปจะมีขึ้นในวันที่ 16 เมษายน และวันที่ 23 เมษายน 2564 ติดตามข้อมูลข่าวสารของธนาคารเพิ่มเติมได้ที่ www.ghbhomecenter.com หรือ www.ghbank.co.th หรือ ศูนย์ลูกค้าสัมพันธ์ (Call Center) โทร 0-2645-9000 และ Facebook Fanpage ธนาคารอาคารสงเคราะห์
วันจันทร์ที่ 29 มีนาคม 2564
บีโอไอ หารือไทยซับคอนหนุนลงทุนโซลาร์เซลล์
นายชนินทร์ ขาวจันทร์ รองเลขาธิการคณะกรรมการส่งเสริมการลงทุน หรือ บีโอไอ (ที่ 2 จากขวา) ให้การต้อนรับนายเกียรติศักดิ์ จิระขจรวงศ์ นายกสมาคมส่งเสริมการรับช่วงการผลิตไทย (ไทยซับคอน)
นำคณะนักลงทุนกลุ่มผู้ผลิตโซลาร์เซลล์ จาก MLT Solar Energyและนิคมอุตสาหกรรมบ่อทอง33ร่วมหารือแนวทางการส่งเสริมการลงทุนอุตสาหกรรมพลังงานโซลาร์เซลล์ ณ สำนักงานบีโอไอ ถนนวิภาวดีรังสิต กรุงเทพฯ เมื่อเร็วๆ นี้
วันจันทร์ที่ 29 มีนาคม 2564
สธ. เผย จ.กาฬสินธุ์ พบผู้ติดเชื้อโควิด 19 รายแรก เชื่อมโยงตลาดบางแค
กระทรวงสาธารณสุข เผยจังหวัดกาฬสินธุ์ พบผู้ติดเชื้อโควิด 19 จากการระบาดระลอกใหม่ มีความเชื่อมโยงกับตลาดบางแค พบความเสี่ยงมาจากสัมผัสใกล้ชิด อยู่ในที่พักเดียวกัน ละเลยการสวมหน้ากากอนามัย ย้ำเข้มมาตรการป้องกันส่วนบุคคล การ์ดไม่ตก ผลฉีดวัคซีนเข็มแรก
กระทรวงสาธารณสุข เผยจังหวัดกาฬสินธุ์ พบผู้ติดเชื้อโควิด 19 จากการระบาดระลอกใหม่ มีความเชื่อมโยงกับตลาดบางแค พบความเสี่ยงมาจากสัมผัสใกล้ชิด อยู่ในที่พักเดียวกัน ละเลยการสวมหน้ากากอนามัย ย้ำเข้มมาตรการป้องกันส่วนบุคคล การ์ดไม่ตก ผลฉีดวัคซีนเข็มแรก ทั้ง 13 จังหวัด ครบ 100% เกือบทั้งหมด
วันนี้ (29 มีนาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงสถานการณ์โรคโควิด 19 ในประเทศไทย ว่า วันนี้ประเทศไทยมีผู้ติดเชื้อรายใหม่ 39 รายมาจากระบบเฝ้าระวังในโรงพยาบาล 16 ราย ค้นหาเชิงรุกในชุมชน 12 ราย และเดินทางมาจากต่างประเทศ 11 รายไม่มีผู้เสียชีวิต และรักษาหายเพิ่มขึ้น 74 ราย ทำให้การติดเชื้อระลอกใหม่ตั้งแต่วันที่ 15 ธันวาคม 2563 - 29 มีนาคม 2564 มีผู้รักษาหายแล้ว 23,136 ราย คิดเป็นร้อยละ 94.29 อยู่ระหว่างการรักษา 1,366 ราย และเสียชีวิตสะสม 34 คน ในวันนี้พบผู้ติดเชื้อใน 5 จังหวัด ได้แก่ สมุทรสาคร 10 ราย กทม. 15 ราย ราชบุรี มหาสารคาม และกาฬ์สินธุ์ จังหวัดละ 1 ราย
สำหรับผู้ติดเชื้อรายแรกของจังหวัดกาฬ์สินธุ์ เป็นหญิง อายุ 35 ปี อาชีพพนักงานขายประกันในห้างสรรพสินค้า มีความเชื่อมโยงกับเพื่อนที่ค้าขายอยู่ในตลาดบางแค โดยเมื่อวันที่ 22 มีนาคม เดินทางไปหาเพื่อนที่กทม. พักอาศัยอยู่ในห้องเดียวกัน ใกล้ชิด ไม่ได้สวมหน้ากาก วันที่ 24 มีนาคม เดินทางกลับจ.กาฬสินธุ์ โดยเครื่องบิน จากนั้นวันที่ 26 มีนาคม เริ่มมีอาการปวดเมื่อยตัว ปวดศีรษะ และวันที่ 27 มีนาคม เดินทางไปโรงพยาบาลตรวจหาเชื้อ ผลพบเชื้อ ขณะนี้เข้าสู่ระบบการรักษาแล้ว
นายแพทย์เฉวตสรรกล่าวต่อว่า ในส่วนการฉีดวัคซีนโควิด 19 ข้อมูลตั้งแต่วันที่ 28 กุมภาพันธ์ - 28 มีนาคม 2564 ฉีดวัคซีนแล้ว 154,293 โดส แบ่งเป็นฉีดเข็มแรกแล้ว 133,110 ราย ฉีดครบ 2 เข็ม 21,183 ราย ถือว่าเป็นไปตามเป้าหมาย สำหรับจังหวัดที่ฉีดวัคซีนเข็มแรกได้ครบ 100 % ได้แก่ เชียงใหม่ ตาก สมุทรสาคร สมุทรสงคราม นครปฐม ชลบุรี ภูเก็ต และสุราษฏร์ธานี อย่างไรก็ตามแม้จะฉีดวัคซีนครบ 2 เข็มแล้ว ขอให้ยังคงเข้มมาตรการป้องกันส่วนบุคคล สวมหน้ากากให้ได้ 100% เว้นระยะห่าง ล้างมืออย่างต่อเนื่อง หากประมาท การ์ดตกก็มีโอกาสติดเชื้อได้
“ใกล้เข้าสู่เทศกาลสงกรานต์ ควรมีการวางแผนการเดินทาง หลีกเลี่ยงจุดพักรถที่มีคนแออัด และขอความร่วมมือประชาชน เลี่ยงการดื่มเครื่องดื่มแอลกอฮอล์ นอกจากจะเป็นสาเหตุทำให้เกิดอุบัติเหตุและเสียชีวิต แล้วอาจติดเชื้อโควิด 19 ได้ จากการมึนเมา ทำให้ขาดสติ ละเลยการเว้นระยะห่าง กินดื่มสังสรรค์ในกลุ่มเพื่อน เป็นปัจจัยเสี่ยงที่พบการติดเชื้อในหลายครั้งที่ผ่านมา”นายแพทย์เฉวตสรรกล่าว
********************************** 29 มีนาคม 2564
วันจันทร์ที่ 29 มีนาคม 2564
ก.แรงงาน จับมือ 12 องค์กร ลงนาม MOU มุ่งมั่นแก้ปัญหาแรงงานเด็กและแรงงานบังคับ
กระทรวงแรงงาน จัดพิธีประกาศเจตนารมณ์และลงนามบันทึกข้อตกลงความร่วมมือ การแก้ไขปัญหาการใช้แรงงานเด็กและแรงงานบังคับ ในกิจการสินค้าประเภท กุ้ง ปลา อ้อย และเครื่องนุ่งห่ม เพื่อแสดงให้เห็นถึงความมุ่งมั่นดูแลคุณภาพชีวิตของแรงงานให้เป็นไปตามมาตรฐานสากล
นายสุชาติ ชมกลิ่น รัฐมนตรีว่าการกระทรวงแรงงาน กล่าวในฐานะประธานเปิดพิธีประกาศเจตนารมณ์และลงนามบันทึกข้อตกลงความร่วมมือ (MOU) การป้องกันและแก้ไขปัญหาการใช้แรงงานเด็ก และแรงงานบังคับในกิจการสินค้าประเภท กุ้ง ปลา อ้อย และเครื่องนุ่งห่ม ว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี มีความมุ่งมั่นที่จะแก้ไขปัญหาการใช้แรงงานเด็ก และแรงงานบังคับ ในสินค้าประเภทกุ้ง ปลา อ้อย และเครื่องนุ่งห่มของประเทศไทย โดยสินค้าเหล่านี้ปรากฏอยู่ในบัญชีรายชื่อสินค้าที่มีเหตุเชื่อได้ว่าผลิตโดยการใช้แรงงานเด็ก และแรงงานบังคับ ซึ่งจัดทำโดยกระทรวงแรงงานสหรัฐอเมริกา จึงมีพิธีประกาศเจตนารมณ์และลงนามบันทึกข้อตกลงความร่วมมือกันระหว่างกระทรวงแรงงาน โดยกรมสวัสดิการและคุ้มครองแรงงาน กับ องค์กรในกิจการสินค้าประเภท กุ้ง ปลา อ้อย และเครื่องนุ่งห่ม 12 องค์กร ได้แก่ สมาพันธ์ชาวไร่อ้อยแห่งประเทศไทย สหพันธ์ชาวไร่อ้อยแห่งประเทศไทย สหสมาคมชาวไร่อ้อยแห่งประเทศไทย ชมรมสถาบันชาวไร่อ้อยภาคอีสาน สมาคมอุตสาหกรรมทูน่าไทย สมาคมอาหารแช่เยือกแข็งไทย สมาคมอุตสาหกรรมเครื่องนุ่งห่มไทย สมาคมกุ้งไทย สมาคมผู้เลี้ยงกุ้งทะเลไทย สมาคมกุ้งตะวันออกไทย สมาพันธ์การเพาะเลี้ยงสัตว์น้ำไทย และคลัสเตอร์สหกรณ์กุ้งคุณภาพภาคใต้ เพื่อแสดงให้เห็นถึงความมุ่งมั่นของภาครัฐและเอกชนไทยที่จะดูแลคุณภาพชีวิตของแรงงานให้เป็นไปตามมาตรฐานสากลและยังเป็นจุดเริ่มต้นในการร่วมมือกันดำเนินการป้องกันและแก้ไขปัญหาอย่างเป็นระบบ โดยจะมีการดำเนินการตามแผนการปฏิบัติการร่วมกัน เช่น การสำรวจข้อมูลของแรงงาน การให้ความรู้แก่แรงงาน การสนับสนุนให้มีการนำแนวปฏิบัติการใช้แรงงานที่ดี (Good Labour Practices : GLP) ไปจนถึงการตรวจสอบติดตามอย่างต่อเนื่องต่อไป
ด้าน นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวเพิ่มเติมว่า ปัจจุบันสินค้าของประเทศไทยถูกจัดอยู่ในบัญชีรายชื่อสินค้าที่มีเหตุเชื่อได้ว่าผลิตโดยการใช้แรงงานเด็ก และแรงงานบังคับ ซึ่งส่งผลต่อภาพลักษณ์ของประเทศไทย เกิดผลทางจิตวิทยาต่อผู้ซื้อ ผู้บริโภคในตลาดประเทศสหรัฐอเมริกาและกลุ่มประเทศในทวีปยุโรป โดยถูกใช้เป็นข้ออ้างในการกีดกันสินค้า ส่งผลต่อการพิจารณาให้สิทธิพิเศษทางภาษีของประเทศสหรัฐอเมริกาแก่สินค้าของประเทศไทย ทำให้กระทบต่อธุรกิจการส่งออกอันถือเป็นแหล่งรายได้หลักทางหนึ่งของประเทศ ดังนั้น จึงมีความจำเป็นอย่างยิ่งที่ทุกภาคส่วนจะร่วมกันประกาศเจตนารมณ์และลงนามบันทึกข้อตกลงความร่วมมือเพื่อป้องกันและแก้ไขปัญหาดังกล่าว
วันจันทร์ที่ 29 มีนาคม 2564
ประชุมคณะกรรมการบริหารโครงการสนับสนุนสินเชื่อผู้ประกอบการผลิตผลิตภัณฑ์ยาง
กระทรวงเกษตรฯ ประชุมคณะกรรมการบริหารโครงการสนับสนุนสินเชื่อผู้ประกอบการผลิตผลิตภัณฑ์ยาง กำหนดวงเงินสินเชื่อให้ผู้เข้าร่วมโครงการแต่ละรายได้ไม่เกินร้อยละ 40
นายประยูร อินสกุล รองปลัดกระทรวงเกษตรและสหกรณ์ เปิดเผยภายหลังเป็นประธานการประชุมคณะกรรมการบริหารโครงการสนับสนุนสินเชื่อผู้ประกอบการผลิตผลิตภัณฑ์ยาง ครั้งที่ 3/2564 ณ ห้องประชุมกระทรวงเกษตรและสหกรณ์ ว่าที่ประชุมได้พิจารณาหลักเกณฑ์และเงื่อนไขการพิจารณาวงสินเชื่อตามโครงการสนับสนุนสินเชื่อผู้ประกอบการผลิตผลิตภัณฑ์ยาง วงเงินสินเชื่อ 25,000 ล้านบาท โดยได้ดำเนินการจัดทำร่างหลักเกณฑ์และเงื่อนไขการพิจารณาวงเงินสินเชื่อตามโครงการเพื่อเป็นกรอบการพิจารณาให้สามารถช่วยเหลือและสนับสนุนผู้ประกอบการให้ได้รับประโยชน์ในการดำเนินโครงการอย่างทั่วถึง โดยได้นำเสนอให้ฝ่ายกฎหมายพิจารณาเรียบร้อยแล้ว ซึ่งมีร่างข้อหลักเกณฑ์และเงื่อนไขใหม่ว่า การยางแห่งประเทศไทยได้พิจารณากำหนดวงเงินสินเชื่อตามโครงการของผู้เข้าร่วมโครงการแต่ละรายได้ไม่เกินร้อยละ 40 ของวงเงินสินเชื่อตามโครงการ ภายใต้วงเงินสินเชื่อคงเหลือ เพื่อไม่ให้เกิดการผูกขาด เป็นการกระจายให้เอกชนแต่ละรายสามารถสมัครเข้าโครงการได้ และทำให้เกษตรกรได้รับประโยชน์จากโครงการนี้ด้วย
ทั้งนี้ โครงการสนับสนุนสินเชื่อผู้ประกอบการผลิตผลิตภัณฑ์ยาง วงเงินสินเชื่อ 25,000 ล้านบาท มีวัตถุประสงค์เพื่อใช้ในการขยายกำลังการผลิต ปรับเปลี่ยนเครื่องจักรการผลิต ภายใต้โครงการแก้ไขปัญหายางพาราทั้งระบบ โดยผู้ประกอบการแปรรูปผลิตภัณฑ์ยางขั้นปลายน้ำที่เข้าร่วมโครงการฯ จะได้รับชดเชยดอกเบี้ยตามที่จ่ายจริง แต่ไม่เกินร้อยละ 3 ตลอดอายุโครงการ 10 ปี (พ.ศ. 2559 – 2569) ไม่เกินปี พ.ศ. 2569 และธนาคารพาณิชย์หรือธนาคารรัฐ (สถาบันการเงินเฉพาะกิจ) ได้ทุกธนาคาร สนับสนุนสินเชื่อแก่ผู้ประกอบการผลิตภัณฑ์ยางตามโครงการ
วันจันทร์ที่ 29 มีนาคม 2564
เดินหน้ากวาดล้างยาเสพติด เพื่อความมั่นคงของชาติ
...
“ยาเสพติด” ถือเป็นปัญหาที่รัฐบาล ยกให้เป็นวาระเร่งด่วน เพราะเมื่อบ้านเมืองมีภัยจากยาเสพติด ปัญหาหลาย ๆ อย่างก็จะตาม เช่น ปัญหาครอบครัว สังคม เศรษฐกิจ และความมั่นคงของประเทศชาติ หลายปีที่ผ่านมาเจ้าหน้าที่ที่เกี่ยวข้องทั้งจาก ป.ป.ส. ทหาร ตำรวจ เจ้าหน้าที่ปกครอง ทำงานกันอย่างหนัก เร่งกวดขันและกวาดล้าง จับกุมคดียาเสพติด
.
จากรายงานผลดำเนินการปราบปรามยาเสพติด ช่วงปี 2560 – 2563 ของ ป.ป.ส. เห็นได้ว่า ทุกภาคส่วนได้ระดมทีมแก้ไขปัญหายาเสพติดมาอย่างต่อเนื่อง และสามารถจับกุมคดียาเสพติดทั่วประเทศได้อย่างมากมาย ดังนี้ ปี พ.ศ. 2560 มีจำนวนคดี 181,806 คดี, ปี พ.ศ. 2561 มีจำนวนคดี 220,286 คดี, ปี พ.ศ. 2562 มีจำนวนคดี 182,782 คดี, ปี พ.ศ. 2563 จำนวนคดี 324,552 คดี
.
สำหรับการแก้ไขปัญหายาเสพติดในปี 2564 จะดำเนินการตามแผนปฏิบัติการด้านการป้องกันและปราบปรามยาเสพติด พ.ศ. 2563 - 2565 ซึ่ง ครม. มีมติเห็นชอบไปเมื่อวันที่ 3 พ.ย. 2563 เพื่อมุ่งลดระดับปัญหายาเสพติดให้ได้อย่างน้อยร้อยละ 50 ภายใน 3 ปี ที่ครอบคลุมตั้งแต่ต้นทาง กลางทาง และปลายทาง ประกอบด้วย พื้นที่แพร่ระบาดลดลงอย่างน้อยร้อยละ 10 จากปีที่ผ่านมา, ผู้เสพรายใหม่ (ช่วงอายุ 15 - 24 ปี) ไม่เกินร้อยละ 60 ของผู้เสพรายใหม่ทั้งหมด, และร้อยละ 55 ของผู้ป่วยยาเสพติดที่เข้าสู่กระบวนการบำบัดรักษา ได้รับการดูแลอย่างมีคุณภาพต่อเนื่องจนถึงการติดตาม (Retemtion Rate)
.
ล่าสุด รัฐบาลโดยกระทรวงยุติธรรม ได้เปิดปฏิบัติการ “พาลีปราบยา” เพื่อตามติดเส้นทางการเงินผู้ค้ายาเสพติดอย่างเต็มรูปแบบ โดยมีเป้าหมายในการอายัดทรัพย์สินเครือข่ายผู้ค้ายาเสพติดให้ได้ถึง 6,000 ล้านบาท
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 29 มีนาคม 2564
เตือนผู้รับสิทธิ “คนละครึ่ง” รีบใช้ให้ครบก่อนหมดเขต
วันเสาร์ที่ 27 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลขอเชิญประชาชนผู้ได้รับสิทธิโครงการ “คนละครึ่ง” ทั้งเฟส 1 และเฟส 2 ที่ได้รับสิทธิวงเงิน 150 บาท/วัน หรือสูงสุดไม่เกิน 3,500 บาทตลอดโครงการ ผ่านแอปฯ เป๋าตัง และยังมีวงเงินสิทธิเหลืออยู่ เร่งใช้จ่ายผ่านร้านค้าที่ร่วมโครงการให้ครบ 3,500 บาท ก่อนจะสิ้นสุดโครงการในวันที่ 31 มี.ค. 64 หากพ้นกำหนดดังกล่าวจะไม่สามารถใช้สิทธิวงเงินที่เหลือได้ ซึ่งนอกจากจะเป็นการรักษาสิทธิของตนเองแล้ว ยังช่วยฟื้นฟูเศรษฐกิจฐานรากผ่านการบริโภคภายในประเทศ ส่งผลให้ผู้ประกอบการรายย่อย โดยเฉพาะหาบเร่ แผงลอยมีรายได้เพิ่มขึ้น ซึ่งจะช่วยรักษาระดับและทิศทางการเจริญเติบโตทางเศรษฐกิจให้เป็นไปได้อย่างต่อเนื่อง
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 29 มีนาคม 2564
อนุทิน สร้างความมั่นใจนักลงทุน สถานการณ์โควิด 19 คุมได้ เดินหน้าเปิดประเทศอย่างปลอดภัย
รองนายกรัฐมนตรีและรัฐมนตรีว่าการกระทรวงสาธารณสุข พบปะนักลงทุนสร้างความเชื่อมั่นเกี่ยวกับสถานการณ์โควิด 19 เผยตั้งแต่มีการฉีดวัคซีนนักลงทุนมีความมั่นใจขึ้น ภาคการลงทุนเริ่มฟื้นตัว พร้อมเดินหน้าฉีดวัคซีนกลุ่มเสี่ยงให้ได้ตามเป้า 100%
รองนายกรัฐมนตรีและรัฐมนตรีว่าการกระทรวงสาธารณสุข พบปะนักลงทุนสร้างความเชื่อมั่นเกี่ยวกับสถานการณ์โควิด 19 เผยตั้งแต่มีการฉีดวัคซีนนักลงทุนมีความมั่นใจขึ้น ภาคการลงทุนเริ่มฟื้นตัว พร้อมเดินหน้าฉีดวัคซีนกลุ่มเสี่ยงให้ได้ตามเป้า 100% เน้นพื้นที่ท่องเที่ยว เช่น ภูเก็ต สมุย และมาตรการลดวันกักตัว กระตุ้นเศรษฐกิจท่องเที่ยว เพื่อการเปิดประเทศอย่างปลอดภัย
วันนี้ (29 มีนาคม 2564) ที่ตลาดหลักทรัพย์แห่งประเทศไทย กทม. นายอนุทิน ชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุข เสวนาสร้างความมั่นใจนักวิเคราะห์ นักลงทุนประเด็น “มาตรการด้านสาธารณสุขต่อการฟื้นตัวเศรษฐกิจไทยหลังวิกฤติการณ์โควิด 19” โดยนายอนุทินกล่าวว่า ในวันนี้ได้พูดคุย ตอบคำถาม ชี้ให้เห็นทิศทางการวางแผนบริหารประเทศในช่วงสถานการณ์โควิด 19 เพื่อสร้างความเชื่อมั่นให้กับนักวิเคราะห์และนักลงทุน โดยประเด็นที่นักลงทุนให้ความสนใจมากคือ วัคซีนโควิด 19 และการเปิดประเทศ ได้ให้ความมั่นใจว่ารัฐบาลได้สนับสนุนและพยายามจัดหาวัคซีนป้องกันโรคโควิด 19 อย่างเต็มที่ ทำให้ไทยมีวัคซีนให้กับประชาชนได้ถึง 37 ล้านคน เพียงพอสำหรับกลุ่มเสี่ยงทุกคนในประเทศที่กำหนดไว้ประมาณ 30 ล้านคนซึ่งมากกว่าเป้าหมายที่กำหนด โดยจะฉีดให้แล้วเสร็จภายในปี 2564 เพื่อสร้างภูมิคุ้มกันหมู่ ลดการเจ็บป่วยที่รุนแรง และการเสียชีวิตจากโรคโควิด 19 เพื่อให้ภาคเศรษฐกิจและการท่องเที่ยว กลับมาเป็นปกติโดยเร็วที่สุด เบื้องต้นจะนำร่องในพื้นที่ท่องเที่ยว เช่น ภูเก็ต สมุย โดยจะส่งวัคซีนของซิโนแวคล็อตใหม่จำนวน 800,000 โดส ไปยังภูเก็ต 100,000 โดส และเกาะสมุย จ.สุราษฎร์ธานี 50,000 โดส สร้างความปลอดภัย เรียกความเชื่อมั่นเมืองท่องเที่ยวกลับคืนมา และเตรียมความพร้อมในการเปิดรับนักท่องเที่ยว
สำหรับประเด็นลดวันกักตัวนั้น ศบค. ได้มีมติลดวันกักตัวผู้ที่เดินทางจากต่างประเทศที่ไม่ได้มีความเสี่ยงสูงมาก ตั้งแต่วันที่ 1 เมษายน เป็นต้นไป จาก 14 วัน เหลือ 10 วัน และผู้ที่ได้ฉีดวัคซีนโควิด 19 ครบทั้ง 2 เข็ม จะลดวันกักตัวเหลือ 7 วัน ขณะนี้อยู่ระหว่างรอการประกาศในราชกิจจานุเบกษา สำหรับการคลายล็อคการเดินทางระหว่างประเทศ เบื้องต้นจะเจราจากับประเทศที่ฉีดวัคซีนโควิด 19 ที่องค์การอนามัยโลกให้การยอมรับ หรือได้ขึ้นทะเบียนกับสำนักงานคณะกรรมการอาหารและยา (อย.) ซึ่งจะประกาศให้ทราบต่อไป นอกจากนี้ยังมีการหารือประเด็นการเปิดรับนักท่องเที่ยวที่ฉีดวัคซีนครบทั้ง 2 เข็มแล้ว ให้เข้าประเทศไทยได้โดยไม่ต้องกักตัวในระยะต่อไป โดยต้องบริหารจัดการให้อยู่ในพื้นที่จำกัดเพื่อความมั่นใจในความปลอดภัย
“จากการพูดคุยกับกลุ่มนักวิเคราะห์ นักลงทุนในครั้งนี้ พบว่า ตั้งแต่ประเทศไทยเริ่มมีการฉีดวัคซีนโควิด 19 ให้กับประชาชนกลุ่มเสี่ยง นักลงทุนมีความมั่นใจมากขึ้น ตลาดทุนไทยมีต่างชาติให้ความสนใจ คาดว่าเมื่อมีการผ่อนคลายมาตรการหรือเปิดประเทศได้ ปี 2565 จะเป็นปีที่ดีของตลาดลงทุนไทย” นายอนุทินกล่าว
***************************************** 29 มีนาคม 2564
วันจันทร์ที่ 29 มีนาคม 2564
กระทรวงเกษตรฯ เคาะชื่อ Thailand Pavilion ภายใต้แนวคิด “TRUST Thailand” เตรียมเข้าร่วมงาน The International Horticultural Expo (EXPO 2022 Floriade Almere) ประเทศเนเธอร์แลนด์
กระทรวงเกษตรฯ เคาะชื่อ Thailand Pavilion ภายใต้แนวคิด “TRUST Thailand” เตรียมเข้าร่วมงาน The International Horticultural Expo (EXPO 2022 Floriade Almere) ประเทศเนเธอร์แลนด์
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานการประชุมคณะกรรมการอำนวยการจัดงานโครงการเข้าร่วมงาน The International Horticultural Expo (EXPO 2022 Floriade Almere) ครั้งที่ 2 / 2564 ณ กระทรวงเกษตรและสหกรณ์ ว่า ตามที่คณะรัฐมนตรีเห็นชอบ เมื่อวันที่ 12 ตุลาคม 2563 ได้อนุมัติหลักการโครงการเข้าร่วมงาน The International Horticultural Expo (EXPO 2022 Floriade Almere) โดยมอบหมายให้กระทรวงเกษตรและสหกรณ์ และหน่วยงานที่เกี่ยวข้องเข้าร่วมงาน ณ เมือง Almere ราชอาณาจักรเนเธอร์แลนด์ ระหว่างเดือน เมษายน - ตุลาคม 2565 ซึ่งจากการหารือในที่ประชุมฯ คณะกรรมการอำนวยการจัดงานโครงการฯ ได้มีมติเห็นชอบการเข้าร่วมงาน EXPO 2022 Floriade Almere ภายใต้ชื่อ Thailand Pavilion
“สำหรับการเข้าร่วมงาน EXPO 2022 Floriade Almere ในชื่อ Thailand Pavilion จะนำเสนอภายใต้แนวคิด“TRUST Thailand” ซึ่งหมายถึง “เป็นที่นิยม (Trendy) เข้าถึงง่าย (Reachable) ใช้ประโยชน์ได้ (Utility) อย่างปลอดภัย / ยั่งยืน (Safety / Sustainability) และใช้เทคโนโลยี (Technology)” และแนวคิดย่อย คือ 3S : Safety Security and Sustainability ตลอดจนใช้ BCG โมเดล หรือการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green Economy) และ Smart City สนับสนุนแนวคิดและนำไปประกอบในการจัดนิทรรศการใน Thailand Pavilion ซึ่งจะแสดงให้เห็นถึงภาพลักษณ์ประเทศไทย ทำให้เกิดความเชื่อมั่นในด้านต่างๆ ทั้งด้านการเกษตร อาหาร ตลอดจนการท่องเที่ยว โดยภายในงานจะประกอบไปด้วยอาคารนิทรรศการ ทั้งแบบการจัดแสดงนิทรรศการถาวร นิทรรศการชั่วคราว (นิทรรศการหมุนเวียน) ห้องเอนกประสงค์ ห้องทำงาน ศูนย์บริการข้อมูลประเทศไทย เป็นต้น ส่วนในด้านของสวนไทย จะเน้นการจัดแสดงสวนที่แสดงความหลากหลายของพรรณไม้ สระน้ำ สนามเด็กเล่น โรงเรือนกระจก ลานกิจกรรม เป็นต้น นอกจากนี้แนวคิดดังกล่าวยังถูกคิดขึ้นมาเพื่อให้สอดคล้องกับแนวคิดหลักของงาน คือ Growing Green Cities (การเติบโตของเมืองสีเขียว)” ดร.ทองเปลว กล่าว
ทั้งนี้ คณะกรรมการอำนวยการการจัดงานฯ ได้มีมติเห็นชอบการแต่งตั้งคณะอนุกรรมการ และคณะทำงานจัดงาน The International Horticultural Expo (EXPO 2022 Floriade Almere) รวมจำนวน 6 คณะ ประกอบด้วย 1. คณะอนุกรรมการขับเคลื่อนการดำเนินการจัดงานฯ โดยมีหน้าที่ กำกับ ดูแล ขับเคลื่อน การดำเนินการจัดงานฯ ให้เป็นไปด้วยความเรียบร้อย ตามรูปแบบและแผนงานที่กำหนดอย่างมีประสิทธิภาพ 2. คณะทำงานด้านการจัดทำ Thailand Pavilion 3. คณะทำงานด้านการจัดนิทรรศการและบริการข้อมูลประเทศไทย 4. คณะทำงานจัดกิจกรรมสัปดาห์ประเทศไทย กิจกรรมทางวัฒนธรรม และกิจกรรมพิเศษ 5.คณะทำงานด้านประชาสัมพันธ์ จัดทำสื่อ และส่งเสริมภาพลักษณ์ของประเทศไทย และ 6. คณะทำงานด้านการศึกษาดูงานและการเจรจาธุรกิจ
วันจันทร์ที่ 29 มีนาคม 2564
รอง นรม. พลเอกประวิตรฯ  ติดตามการดำเนินงานโครงการที่ได้รับการสนับสนุนจากกองทุนฯ เพื่อขับเคลื่อนการพัฒนาดิจิทัลของไทย
รอง นรม. พลเอกประวิตรฯ  ติดตามการดำเนินงานโครงการที่ได้รับการสนับสนุนจากกองทุนฯ เพื่อขับเคลื่อนการพัฒนาดิจิทัลของไทย
วันนี้ (29 มีนาคม 2564) เวลา 10.00 น. พลเอกประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการบริหารกองทุนพัฒนาดิจิทัลเพื่อเศรษฐกิจและสังคม ครั้งที่ 1/2564 ณ ห้องประชุม 301 ตึกบัญชาการ 1 ทำเนียบรัฐบาล โดยรับทราบความคืบหน้าผลการดำเนินงานของกองทุนพัฒนาดิจิทัลเพื่อเศรษฐกิจและสังคม ไตรมาสที่ 1 ประจำปีบัญชี 2564 ครอบคลุมทั้ง 5 ด้าน ดังนี้ (1) ผลการดำเนินงานด้านการเงิน (2) ผลการดำเนินงานด้านไม่ใช่การเงินตามวัตถุประสงค์และภารกิจของทุนหมุนเวียน (3) ระบบบริหารความเสี่ยง (4) ระบบบริหารจัดการสารสนเทศ และ (5) ระบบบริหารทรัพยากรบุคคล
โอกาสนี้ ที่ประชุมยังพิจารณาเห็นชอบแนวทางการบริหารจัดการทรัพย์สินทางปัญญา การจัดสรรประโยชน์และการรักษาสิทธิในทรัพย์สินทางปัญญา ในกรณีผู้รับทุนและผู้ให้ทุนเป็นเจ้าของร่วมกัน เห็นชอบประกาศคณะกรรมการบริหารกองทุนพัฒนาดิจิทัลเพื่อเศรษฐกิจและสังคม เรื่อง การบริหารจัดการทรัพย์สินทางปัญญา การจัดสรรประโยชน์ และการรักษาสิทธิในทรัพย์สินทางปัญญา อีกทั้งเห็นชอบการเสนอขอทำความตกลงเรื่องทรัพย์สินทางปัญญาก่อนลงนามในสัญญาโครงการการพัฒนาบทเรียนออนไลน์และสื่อส่งเสริมการเรียนรู้ภาษาบาลีของมูลนิธิเทคโนโลยีสารสนเทศตามพระราชดำริสมเด็จพระเทพรัตนราชสุดา ฯ สยามบรมราชกุมารี
ทั้งนี้ พลเอก ประวิตร ฯ ในฐานะประธานได้กำชับให้หน่วยงานที่เกี่ยวข้องติดตาม ประเมินผล โครงการที่ได้รับทุนสนับสนุนจากกองทุนฯ พร้อมทั้งมอบฝ่ายเลขาฯ ดำเนินไปตามมติที่ประชุมเพื่อการขับเคลื่อนให้เป็นไปตามการพัฒนาดิจิทัลของประเทศ
...................................................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 29 มีนาคม 2564
คกก. เอกลักษณ์ของชาติรับทราบแผนปฏิบัติการด้านการเสริมสร้างเอกลักษณ์ของชาติ เน้นเยาวชนมีส่วนร่วมภายใต้กรอบแนวคิด “คนไทยมีวินัย ใฝ่คุณธรรม และรู้ รัก สามัคคี”
คณะกรรมการเอกลักษณ์ของชาติรับทราบแผนปฏิบัติการด้านการเสริมสร้างเอกลักษณ์ของชาติ เน้นเยาวชนมีส่วนร่วมภายใต้กรอบแนวคิด “คนไทยมีวินัย ใฝ่คุณธรรม และรู้ รัก สามัคคี”
วันนี้ (29 มีนาคม 2564) เวลา 13.30 น. ณ ห้องประชุม 301 ชั้น 3 ตึกบัญชาการ 1 ทำเนียบรัฐบาล นายวิษณุ เครืองาม รองนายกรัฐมนตรี เป็นประธานการประชุมคณะกรรมการเอกลักษณ์ของชาติ ครั้งที่ 1/2564 โดยมี นายอนุชา นาคาศัย รัฐมนตรีประจำสำนักนายกรัฐมนตรีและหน่วยงานที่เกี่ยวข้องเข้าร่วมประชุม โดยที่ประชุมรับทราบมติคณะรัฐมนตรีเมื่อวันที่ 12 พฤษภาคม 2563 เห็นชอบให้ทุกวันที่ 4 ธันวาคม ของทุกปี เป็น “วันรู้รักสามัคคี” เป็นวันสำคัญของชาติ โดยไม่ถือเป็นวันหยุดราชการ พร้อมรับทราบมติคณะรัฐมนตรีเมื่อวันที่ 16 มิถุนายน 2563 เห็นชอบให้เพลงสดุดีจอมราชาและเพลงสดุดีพระแม่ไทย เป็นเพลงสำคัญของแผ่นดิน เพิ่มเติม ตามที่สำนักงานปลัดสำนักนายกรัฐมนตรี เสนอ
พร้อมกันนี้ ที่ประชุมได้รับทราบรายงานการดำเนินงานของคณะอนุกรรมการดำเนินโครงการ “ค่าของแผ่นดิน” ซึ่งดำเนินการประชาสัมพันธ์สรรหาและคัดเลือกบุคคล หน่วยงาน และโครงการ ที่ทำคุณประโยชน์ต่อประเทศชาติ สังคม และประชาชน ในการเป็นต้นแบบและยกย่องเชิดชูให้เป็น “ค่าของแผ่นดิน” โดยอยู่ระหว่างการพิจารณาหลักเกณฑ์และกลั่นกรองบุคคล หน่วยงานและโครงการ เพื่อรับโล่เกียรติคุณจากนายกรัฐมนตรีต่อไป และรับทราบรายงานการดำเนินงานของคณะอนุกรรมการดำเนินโครงการสร้างเด็กและเยาวชนต้นแบบ รู้ รัก สามัคคี และสำนึกความเป็นไทย ภายใต้หัวข้อ “เด็กอวด(ทำ)ดี” ซึ่งมีกำหนดการรับสมัครระหว่างที่ 1 – 30 เมษายน 2564 เพื่อเปิดโอกาสให้เด็กและเยาวชนอายุระหว่าง 15 – 25 ปี ได้มีพื้นที่แสดงออกทางความคิด พัฒนาศักยภาพ และเรียนรู้การทำงานเป็นทีมผ่านการศึกษา ค้นคว้า และปฏิบัติจริง
อนึ่ง ที่ประชุมได้รับทราบการขับเคลื่อนแผนปฏิบัติการด้านการเสริมสร้างเอกลักษณ์ของชาติ ทั้ง 2 ระยะ ระยะที่ 1 พ.ศ. 2564 – 2565 และระยะที่ 2 พ.ศ. 2566 – 2570 เพื่อเป็นกลไกสำคัญที่จะขับเคลื่อนการสื่อสารระหว่างเยาวชนและรัฐบาล อาทิ การให้กลุ่มเด็กและเยาวชนมีส่วนร่วม โดยสำนักงานเสริมสร้างเอกลักษณ์ของชาติได้จัดทำ (ร่าง) แนวทางขับเคลื่อนแผนปฏิบัติการด้านการเสริมสร้างเอกลักษณ์ของชาติ ภายใต้กรอบแนวคิด “คนไทยมีวินัย ใฝ่คุณธรรม และรู้ รัก สามัคคี” โดยแบ่งออกเป็น 3 แนวทาง ประกอบด้วย การอนุรักษ์เอกลักษณ์เดิม การส่งเสริมเอกลักษณ์ในบริบทใหม่ และ การสร้างสรรค์เอกลักษณ์ที่ใฝ่ฝัน
ในตอนท้าย ที่ประชุมได้พิจารณาเห็นชอบปรับปรุงองค์ประกอบของคณะอนุกรรมการจัดทำเพลงสำคัญของแผ่นดินในส่วนของประธานอนุกรรมการเป็น นายอนุชา นาคาศัย รัฐมนตรีประจำสำนักนายกรัฐมนตรี เพื่อให้การดำเนินงานของคณะอนุกรรมการจัดทำเพลงสำคัญแห่งแผ่นดินเป็นไปด้วยความเรียบร้อย เหมาะสม และมีประสิทธิภาพ
.......................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 29 มีนาคม 2564
​เสนอ “ต้มยำกุ้ง” ขึ้นทะเบียนมรดกวัฒนธรรมจับต้องไม่ได้ฯ
วันอาทิตย์ที่ 28 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบให้เสนอต้มยำกุ้งขึ้นทะเบียนเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อองค์การยูเนสโก เนื่องจากมีคุณสมบัติตามหลักเกณฑ์การพิจารณา ตามอนุสัญญาว่าด้วยการสงวนรักษามรดกวัฒธรรมที่จับต้องไม่ได้ ปี ค.ศ. 2003 หลายประการ ทั้งด้านคุณค่าและความสำคัญ สะท้อนถึงวิถีชีวิตที่เรียบง่ายของชุมชนเกษตรกรรมริมแม่น้ำลำคลองในภาคกลางของไทย ที่มีวัฒนธรรมการบริโภคอาหารอย่างเรียบง่ายพึ่งพิงธรรมชาติและมีประโยชน์ต่อสุขภาพ ซึ่งภูมิปัญญาการทำต้มยำกุ้งนอกจากสืบทอดในครัวเรือนแล้ว ยังแพร่กระจายไปยังภูมิภาคอื่น ๆ อย่างกว้างขวาง ก่อให้เกิดสูตรต้มยำกุ้งที่แปลกใหม่ ที่ตอบสนองต่อวิถีชีวิตและรสนิยมทางอาหารที่แตกต่างกันไปของคนกลุ่มต่าง ๆ และเป็นที่รู้จักของคนทั่วโลก
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี